Der kommer formentlig ingen permanent kystsikring ved Nørlev Strand nord for Lønstrup.

Det vurderer Jørgen Bing, der er formand for Teknik- og miljøudvalget i Hjørring Kommune. Det fortæller DR Nordjylland. I forbindelse med stormen Bodil drattede et sommerhus ud over klitten og ned på stranden, fordi havet æder kysten væk under sommerhusene ned til vandet. - Jo bedre end udsigt man har til Vesterhavet, desto kortere tid har man den, siger Jørgen Bing, efter en grundejerforening har meldt ud, at den vil opfordre det nye byråd at genoverveje en permanent kystsikring. Forslaget er blevet behandlet og afvist flere gange i Hjørring Kommune. - Jeg kan selvfølgelig ikke vide, hvordan et nyt byråd vil behandle sagen, men en permanent kystsikring vil stride imod den politik, kommunen har haft i mange, mange år, siger Jørgen Bing. Han påpeger, at en permanent kystsikring, som man kender dem fra Lønstrup og Skallerup Klit, med tiden vil betyde, at der ikke længere vil være en sandstrand. - Det er trods alt naturens gang, at havet æder af kysten, siger Jørgen Bing.